title: Решение (ОВППС) 2017/633 на Съвета от 3 април 2017 година в подкрепа на Програмата за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти

text:
               4.4.2017

               BG

               Официален вестник на Европейския съюз

               L 90/12

         РЕШЕНИЕ (ОВППС) 2017/633 НА СЪВЕТА
   от 3 април 2017 година
   в подкрепа на Програмата за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 20 юли 2001 г. държавите, участващи в конференцията на Организацията на обединените нации (ООН) относно незаконната търговия с малки оръжия и леки въоръжения във всичките ѝ аспекти, приеха Програмата за действие на ООН за предотвратяване, борба и премахване на незаконната търговия с малки оръжия и леки въоръжения във всичките ѝ аспекти („Програмата за действие на ООН“). На 8 декември 2005 г. Общото събрание на ООН прие международния инструмент, позволяващ на държавите своевременно и надеждно да идентифицират и проследяват незаконните малки оръжия и леки въоръжения („международния инструмент за проследяване“). В тези два инструмента се посочва, че държавите ще сътрудничат по подходящ начин с ООН, за да подпомогнат ефективното им прилагане.

               (2)

               На 12 юли 2002 г. Съветът прие Съвместно действие 2002/589/ОВППС (1).

               (3)

               На 16 декември 2005 г. Европейският съвет прие Стратегията на ЕС за борба с незаконното натрупване и трафика на малки оръжия и леки въоръжения и боеприпаси за тях. В посочената стратегия е определена подкрепата за Програмата за действие на ООН като първостепенен приоритет за действия на международно равнище и се призовава за приемане на правнообвързващ международен инструмент за проследяване и маркиране на малки оръжия и леко въоръжение (МОЛВ) и боеприпаси за тях.

               (4)

               След приемането на международния инструмент за проследяване Съюзът подкрепи неговото пълно прилагане чрез приемането и изпълнението на Съвместно действие 2008/113/ОВППС на Съвета (2). Изпълнението на Съвместно действие 2008/113/ОВППС бе оценено положително от Съвета.

               (5)

               На 18 юли 2011 г. Съветът прие Решение 2011/428/ОВППС (3).

               (6)

               Незаконно придобити малки оръжия са използвани за терористични нападения в Европа.

               (7)

               В окончателния доклад на шестата двугодишна среща на държавите (BMS6) за преглед на изпълнението на Програмата за действие на ООН, състояла се през 2016 г., се отбелязва:

                           —

                           необходимостта от засилване на проследяването на МОЛВ при конфликти и в следконфликтни ситуации, включително чрез предоставяне на помощ за изграждане на капацитет, за целите на идентифицирането и ограничаването на движението на МОЛВ в конфликтни и следконфликтни зони, осигуряване на ранно предупреждение за дестабилизиращи притоци на такива оръжия и предотвратяване на конфликти,

                           —

                           възможността за полезни взаимодействия между проекти, предназначени за подкрепа на изпълнението на Програмата за действие на ООН и на международния инструмент за проследяване, както и между проекти, свързани с целите за устойчиво развитие,

                           —

                           необходимостта да се разгледат, на Третата конференция за преглед през 2018 г., последиците за Програмата за действие на ООН на последните новости в производството на МОЛВ и съответните технологии и дизайн,

                           —

                           необходимостта от засилен диалог с промишлеността, особено по отношение на ефективната маркировка на МОЛВ, в светлината на неотдавнашните събития,

                           —

                           необходимостта от увеличаване на националния капацитет за отчитане на рисковете от пренасочване при разглеждането на заявленията за разрешение за износа на МОЛВ и приемане на подходящи законови и подзаконови актове и административни процедури, когато липсват такива, в съответствие със съществуващите отговорности на държавите съгласно съответното международно право, за да се гарантира ефективен контрол върху износа, транзита и вноса на МОЛВ, включително използването на сертифициране за крайното потребление и ефективни правни мерки и мерки за правоприлагане,

                           —

                           ползата от пълното и ефективно изпълнение на Програмата за действие на ООН за предотвратяване на придобиването на МОЛВ от терористи, като по този начин се намаляват потенциалните последици от действията им,

         ПРИЕ НАСТОЯЩОТО РЕШЕНИЕ:
   Член 1
   1.   С цел да се подпомогне борбата срещу незаконната търговия с МОЛВ чрез свеждане до минимум на риска от пренасочване на МОЛВ, включително чрез кражба, загуба или неразрешен реекспорт, към незаконни пазари, незаконни въоръжени групи, терористи и други неоторизирани получатели, Съюзът, посредством настоящото решение, преследва следните цели:

               —

               подкрепа за Програмата за действие на ООН и на международния инструмент за проследяване,

               —

               осигуряване на релевантността на Програмата за действие на ООН и на международния инструмент за проследяване и повишаване на тяхната ефективност,

               —

               подкрепа за действия с цел успешно провеждане и релевантни резултати на Третата конференция на ООН за преглед на постигнатия напредък в изпълнението на Програмата за действие на ООН („Трета конференция за преглед“) през 2018 г.

         2.   С оглед постигане на целите, посочени в параграф 1, Съюзът, посредством настоящото решение, подкрепя изброените по-долу:

               —

               подготовката на Третата конференция за преглед чрез поредица тематични симпозиуми и регионални конференции,

               —

               извършването на подробен анализ на националните доклади на държавите — членки на ООН, за изпълнението на Програмата за действие на ООН и прилагането на международния инструмент за проследяване, които ще бъдат представени на Третата конференция за преглед,

               —

               програма за спонсориране на участниците от трети държави,

               —

               предоставяне на техническа подкрепа за председателя на Третата конференция за преглед,

               —

               четири тематични симпозиума, които предоставят подкрепящ бъдещите действия фактологичен материал по свързани с контрола върху МОЛВ теми. Избраните теми бяха определени като приоритети в работни документи на ЕС, които бяха представени на заседанията, посветени на Програмата за действие на ООН (Петата двугодишна среща на държавите през 2014 г. и Шестата двугодишна среща на държавите през 2016 г.), и бяха отразени в заключителните документи от тези заседания:

                           i)

                           проследяване на МОЛВ и управление на запасите при конфликти и в следконфликтни ситуации;

                           ii)

                           МОЛВ и Програмата до 2030 г. за устойчиво развитие, вкл. 16-ата цел за устойчиво развитие и аспектите на контрола върху МОЛВ, свързани с равенството на половете;

                           iii)

                           новостите при производството, технологията и проектирането на МОЛВ и произтичащите от това предизвикателства и възможности за прилагането на Програмата за действие на ООН и международния инструмент за проследяване;

                           iv)

                           полезните взаимодействия между Програмата за действие на ООН, Договора за търговията с оръжие и други подходящи инструменти.

               —

               пет регионални конференции, които да дадат възможност за ангажиране на представители на правителствата и регионални организации от избраните региони във връзка със заключителните документи от тематичните симпозиуми,

               —

               анализ на националните доклади относно прилагането на Програмата за действие на ООН и международния инструмент за проследяване с акцент върху предизвикателствата пред изпълнението, които създават възможности за сътрудничество и съдействие,

               —

               укрепване на основите за Третата конференция за преглед чрез програма за спонсориране и техническа подкрепа за председателя на Третата конференция за преглед, и

               —

               популяризиране чрез изявления за печата и съпътстващи прояви.

         3.   Подробно описание на посочения в параграф 2 проект се съдържа в приложението към настоящото решение.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Изпълнението на проекта, посочен в член 1, параграф 2, се осъществява от Службата на ООН по въпросите на разоръжаването (UNODA) със съдействието на центъра за високи постижения Small Arms Survey, представляван от Висшия институт за международни изследвания и развитие (SAS).
   3.   UNODA изпълнява тези задачи, подпомагана от SAS и под ръководството на ВП. За тази цел ВП постига необходимите договорености с UNODA и SAS.
   Член 3
   1.   Референтната сума за изпълнението на проекта по член 1, параграф 2 е в размер на 2 798 381,56 EUR.
   2.   Разходите, които се финансират от сумата по параграф 1, се управляват в съответствие с процедурите и правилата, приложими за общия бюджет на Съюза.
   3.   Комисията упражнява надзор върху правилното управление на разходите, посочени в параграф 1. За тази цел тя сключва споразумение за финансиране с UNODA. UNODA и SAS ще бъдат приканени да постигнат споразумение относно възстановяването на разходите, направени от SAS за осигурения принос за прилагането на настоящото решение. В споразумението между Комисията и UNODA се предвижда, че UNODA и SAS ще осигурят на приноса на Съюза видимост, съответстваща на неговия размер.
   4.   Комисията се стреми да сключи споразумението за финансиране, посочено в параграф 3, възможно най-бързо след влизането в сила на настоящото решение. Тя информира Съвета за всички трудности в хода на този процес, както и за датата на сключване на споразумението за финансиране.
   Член 4
   ВП докладва на Съвета за изпълнението на настоящото решение въз основа на редовни доклади, изготвяни от UNODA. Тези доклади представляват основа за оценката, извършвана от Съвета. Комисията докладва за финансовите аспекти на изпълнението на проекта, посочен в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 24 месеца след датата на сключване на споразумението за финансиране по член 3, параграф 3. Срокът на действие на решението обаче изтича шест месеца след датата на влизането му в сила, ако към този момент споразумението за финансиране не е сключено.

      Съставено в Люксембург на 3 април 2017 година.

            За Съвета

            Председател

         F. MOGHERINI

      (1)  Съвместно действие 2002/589/ОВППС на Съвета от 12 юли 2002 г. относно приноса на Европейския съюз в борбата срещу дестабилизиращото натрупване и разпространение на малки оръжия и леко въоръжение и за отмяна на Общо действие 1999/34/ОВППС (ОВ L 191, 19.7.2002 г., стр. 1).

      (2)  Съвместно действие 2008/113/ОВППС на Съвета от 12 февруари 2008 г. в подкрепа на Международния инструмент, позволяващ на държавите своевременно и надеждно да идентифицират и проследяват незаконното леко стрелково и малокалибрено оръжие (ЛСМО) в рамките на стратегията на ЕС за борба с незаконното натрупване и трафика с ЛСМО и боеприпаси за тях (ОВ L 40, 14.2.2008 г., стр. 16).

      (3)  Решение 2011/428/ОВППС на Съвета от 18 юли 2011 г. в подкрепа на дейностите на Службата на Организацията на обединените нации по въпросите на разоръжаването в изпълнение на Програмата за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти (ОВ L 188, 19.7.2011 г., стр. 37).

      ПРИЛОЖЕНИЕ
      1.   ЦЕЛИ
      Целта на настоящото решение е да се подкрепи борбата с незаконната търговия с малки оръжия и леки въоръжения (МОЛВ) чрез свеждане до минимум на риска от пренасочване на МОЛВ, включително чрез кражба, загуба или неразрешен реекспорт, към незаконни пазари, незаконни въоръжени групи, терористи и други неоторизирани получатели. Следователно настоящото решение ще подкрепи Програмата за действие на ООН за предотвратяване, борба и премахване на незаконната търговия с МОЛВ във всичките ѝ аспекти и международния инструмент за проследяване, ще осигури тяхната приложимост и ще повиши тяхната ефективност.
      За постигането на тази цел решението ще подкрепи действия с цел успешно провеждане на Третата конференция на ООН за преглед на постигнатия напредък в изпълнението на Програмата за действие на ООН (Третата конференция за преглед) през 2018 г. Настоящото решение ще подкрепи подготовката на Третата конференция за преглед чрез поредица от тематични симпозиуми и регионални конференции. Тематичните симпозиуми ще подпомогнат осигуряването на подкрепящ бъдещите действия фактологичен материал по свързани с контрола върху МОЛВ теми. Избраните теми бяха определени като приоритети в работни документи на ЕС, които бяха представени на заседанията, посветени на Програмата за действие на ООН (Петата двугодишна среща на държавите през 2014 г. и Шестата двугодишна среща на държавите през 2016 г.), и широко застъпени в заключителните документи от тези заседания. Регионалните конференции ще дадат възможност за ангажиране с представители на правителствата и регионални организации от избраните региони във връзка с темите на симпозиумите. Целта е положителните резултати от Шестата двугодишна среща на държавите да бъдат обединени в резултатите от Третата конференция за преглед. Други действия, способстващи за успешни резултати от Третата конференция за преглед, ще бъдат подробен анализ на националните доклади на държавите — членки на ООН, за изпълнението на Програмата за действие на ООН и прилагането на международния инструмент за проследяване, които ще бъдат представени на Третата конференция за преглед, програма за спонсориране на участниците от трети държави и техническа подкрепа за председателя на Третата конференция за преглед.
      2.   ОПИСАНИЕ НА ДЕЙСТВИЯТА
      Проектът на Съюза за подкрепа на Третата конференция за преглед ще включва следните елементи:

                  i)

                  тематични симпозиуми за осигуряване на подкрепящ бъдещите действия фактологичен материал по свързани с контрола върху МОЛВ теми;

                  ii)

                  регионални конференции, в които да участват представители на правителствата и регионални организации от избраните региони;

                  iii)

                  анализ на националните доклади на държавите — членки на ООН, за изпълнението на Програмата за действие на ООН и прилагането на международния инструмент за проследяване, които ще бъдат представени на Третата конференция за преглед;

                  iv)

                  укрепване на основите за Третата конференция за преглед (програма за спонсориране, техническа помощ);

                  v)

                  ефективни информационни кампании за осигуряване на устойчиво въздействие.

            Тези пет елемента са разгледани по-подробно по-долу. Проектът ще се осъществява успоредно с подготовката на Третата конференция за преглед от председателя. Това ще бъде добра възможност за председателя да участва в подготовката за тематичните и регионалните събития във връзка с Третата конференция за преглед.
      2.1.   Тематични симпозиуми
      2.1.1.   Цел
      Целта на всеки симпозиум ще бъде обсъждане и проучване на всяка от разглежданите теми и договаряне на конкретни действия на национално, регионално и глобално равнище, които могат да се включат в заключителния документ от Третата конференция за преглед. Констатациите и препоръките от всеки симпозиум ще се представят и обсъждат на всички регионални конференции.
      2.1.2.   В рамките на проекта ще бъдат проведени четири симпозиума на следните теми:

                  i)

                  проследяване на МОЛВ и управление на запасите при конфликти и в следконфликтни ситуации;

                  ii)

                  МОЛВ и Програмата до 2030 г. за устойчиво развитие, вкл. 16-ата цел за устойчиво развитие и аспектите на контрола върху МОЛВ, свързани с равенството на половете;

                  iii)

                  новостите при производството, технологията и проектирането на МОЛВ и произтичащите от това предизвикателства и възможности за прилагането на Програмата за действие на ООН и международния инструмент за проследяване;

                  iv)

                  полезно взаимодействие между Програмата за действие на ООН, Договора за търговията с оръжие (ДТО) и други подходящи инструменти.

            2.1.3.   Формат
      Форматът на симпозиумите ще бъде съобразен с конкретната тема.

                  i)

                  Проследяване на МОЛВ и управление на запасите при конфликти и в следконфликтни ситуации (вж. заключителния документ от Шестата двугодишна среща на държавите (1)) с цел да се сведе до минимум рискът от пренасочване, включително чрез кражба, загуба или неразрешен реекспорт, на МОЛВ към незаконни пазари, незаконни въоръжени групи, терористи и други неоторизирани получатели.
                  Участници:

                              —

                              технически експерти от правителства, включително от правителствата на засегнатите държави,

                              —

                              системата на ООН (Департаментът по мироопазващите операции, Департаментът по политически въпроси, Изпълнителната дирекция за борба с тероризма, Департаментът за безопасност и сигурност, UNODC, UNODA),

                              —

                              експерти от мироопазващите мисии на ООН,

                              —

                              експерти от комисиите за мониторинг към Съвета за сигурност на ООН,

                              —

                              експерти от академичните среди, научноизследователски институти,

                              —

                              експерти от международни организации (Световната митническа организация, Интерпол и др.),

                              —

                              експерти от оперативни НПО (MAG, CAR, ARES, и др.),

                              —

                              експерти от съответните институции на Съюза (ГД „Миграция и вътрешни работи“, Европол).

                        Общо — около 40 участници. Дискусии на кръгла маса. Всички държави са добре дошли да наблюдават или да участват в сесията „Въпроси и отговори“.

                  ii)

                  МОЛВ и Програмата до 2030 г. за устойчиво развитие, вкл. 16-ата цел за устойчиво развитие и аспектите, свързани с равенството на половете, в контекста на контрола върху МОЛВ (вж. заключителния документ от Шестата двугодишна среща на държавите (2)), с участието на:

                              —

                              представители на системата на ООН (Департамента по икономически и социални въпроси, Службата за подпомагане на изграждането на мира, ПРООН, УНИЦЕФ, UNODC, ООН — Жени),

                              —

                              експерти от академичните среди, научноизследователски институти,

                              —

                              експерти от правителства и регионални организации,

                              —

                              експерти от ресорните институции на Съюза (ГД „Международно сътрудничество и развитие“, ГД „Европейска гражданска защита и европейски операции за хуманитарна помощ“).

                        Общо — около 40 участници. Дискусии на кръгла маса. Всички държави са добре дошли да наблюдават или да участват в сесията „Въпроси и отговори“.

                  iii)

                  Новостите при производството, технологията и проектирането на МОЛВ и произтичащите от това предизвикателства и възможности за прилагането на Програмата за действие на ООН и международния инструмент за проследяване (вж. заключителния документ от Шестата двугодишна среща на държавите (3)), с участието на:

                              —

                              експерти от промишления сектор на МОЛВ и съответните секторни федерации,

                              —

                              системата на ООН (UNODA),

                              —

                              експерти от академичните среди, научноизследователски институти,

                              —

                              технически експерти от правителства,

                              —

                              експерти от съответните институции на Съюза (ГД „Вътрешен пазар, промишленост, предприемачество и МСП“, ГД „Търговия“, ГД „Миграция и вътрешни работи“).

                        Общо — около 40 участници. Ден 1: разисквания в дискусионна група, сесия „Въпроси и отговори“. Ден 2: дискусии на кръгла маса за разработването на документ, допълващ международния инструмент за проследяване. Всички държави са добре дошли да наблюдават или да участват в сесията „Въпроси и отговори“.

                  iv)

                  Полезни взаимодействия между Програмата за действие на ООН, ДТО и други подходящи инструменти, включително Протокола срещу незаконното производство и трафик с огнестрелни оръжия и механизмите на ООН за борба с тероризма (вж. заключителния документ от Шестата двугодишна среща на държавите (4)), с участието на:

                              —

                              експерти от правителства,

                              —

                              системата на ООН (UNODC, UNODA и др.),

                              —

                              експерти от международни организации (Световната митническа организация, Интерпол, секретариата на ДТО),

                              —

                              експерти от научноизследователски институти.

                        Общо — около 40 участници. Дискусии на кръгла маса. Акцент върху взаимодействието, възможните положителни последици от разпоредбите на един инструмент върху другите инструменти и избягване на припокриването. Всички държави са добре дошли да наблюдават или да участват в сесията „Въпроси и отговори“.

            2.1.4.   Място на провеждане
      Симпозиумите по теми i) и ii) ще бъдат проведени непосредствено един след друг в Ню Йорк, а по теми iii) и iv) — съответно в Брюксел и в Женева.
      2.1.5.   График
      Четирите симпозиума ще се проведат в рамките на 5 месеца в периода април — септември 2017 г. Конкретните графици и последователност (тоест последователността, в която ще бъдат разгледани темите) ще бъдат определени от изпълнителните агенции в консултации със Съюза и като се вземе предвид графикът на ООН по въпросите на разоръжаването. Всички симпозиуми ще бъдат двудневни.
      2.1.6.   Отговорности на изпълнителните агенции
      Концептуализация и подготовка по същество:

                  UNODA и центърът за високи постижения Small Arms Survey ще набележат съвместно основните елементи на симпозиумите и ще отговарят за изготвянето на дневния ред и подбора на оратори/експерти. Small Arms Survey ще изготви проект за информационен документ по всяка тема, който да служи като основа за разискванията в отделните симпозиуми. Концептуализацията и подготовката по същество на тематичните симпозиуми ще се извършват в сътрудничество с отдел „Разоръжаване и неразпространение“ на Европейската служба за външна дейност (ЕСВД).

            Логистика и конферентни услуги:

                  UNODA ще отговаря за логистичната организация (резервиране на местата за провеждане на симпозиумите, осигуряване на кетъринг, аудио-визуално оборудване, организиране на пътуванията и др.). ЕСВД ще окаже съдействие при резервирането на мястото за провеждане на симпозиума по тема iii), който ще се проведе в Брюксел.

            2.1.7.   Резултати от действията
      Резултатът от тематичните симпозиуми ще бъде по-добро разбиране и по-пълна представа по избраните теми от страна на Съюза и на другите участващи заинтересовани страни. Центърът за високи постижения Small Arms Survey ще изготви заключителен документ по същество по четирите тематични симпозиума. Този заключителен документ ще съдържа проучване по четирите теми, ще се основава на проектите за информационни документи и ще включва изводите от експертните разисквания по време на четирите тематични симпозиума. Акцентът в заключителния документ ще бъде поставен върху набелязването на конкретни действия, които да бъдат включени в заключителния документ от Третата конференция за преглед. Заключителният документ ще послужи за основа на предвидените в проекта последващи регионални срещи.
      2.2.   Регионални конференции
      2.2.1.   Цел
      Целта на всяка регионална конференция е да допринесе за подготовката на Третата конференция за преглед чрез осигуряването на форум за участващите държави да набележат и разгледат специфични за отделните региони въпроси, свързани с прилагането на Програмата за действие на ООН и международния инструмент за проследяване, както и чрез обсъждане на констатациите и препоръките от четирите тематични симпозиума, описани в раздел 2.1.
      2.2.2.   Теми
      Всяка регионална конференция ще разглежда четирите теми на симпозиумите (вж. раздел 2.1). Освен това е необходимо регионалните конференции да създадат условия за специфични за отделните региони обсъждания в рамките на подготовката на Третата конференция за преглед.
      2.2.3.   Формат
      Регионалните конференции принципно ще разчитат на интерактивни консултации, които ще се основават на презентации, изнесени от центъра за високи постижения Small Arms Survey и UNODA. На всяка регионална конференция председателят ще има възможност да представи информация относно подготовката за Третата конференция за преглед. Регионалните организации ще представят работата си по изпълнението на съответните параграфи от заключителния документ от Шестата двугодишна среща на държавите, които се отнасят до регионалните организации. Ако някои държави са избрани за участие в програмата за спонсориране на Третата конференция за преглед, участниците в регионалната конференция от тези държави следва по принцип да бъдат част и от делегацията им на Третата конференция за преглед. Small Arms Survey ще изготви обобщаващ процедурен доклад за всяка регионална конференция.
      2.2.4.   Място на провеждане
      Регионалните конференции се организират в подкрепа на правителства и организации от специфични региони в контекста на подготовката на Третата конференция за преглед. Някои регионални организации вече свикват подготвителни заседания за Третата конференция за преглед: Лигата на арабските държави, ОССЕ и Форумът на тихоокеанските острови. Не е необходимо тези региони да бъдат включени в проекта на Съюза. Във връзка с това се предлага да бъдат проведени следните пет регионални срещи:

                  Държави от подрегионите

                  Регионални организации

                  Регионален център

                  Място на провеждане

                  Западна Африка и Централна Африка

                  Икономическа общност на западноафриканските държави, Икономическа общност на държавите от Централна Африка, Африкански съюз

                  Регионален център на ООН за мир и разоръжаване в Африка

                  Ломе

                  Източна Африка и Южна Африка

                  Регионален център за борба с разпространението на МОЛВ в региона на Големите африкански езера и Африканския рог, Южноафриканска общност за развитие, Африкански съюз

                  Регионален център на ООН за мир и разоръжаване в Африка

                  Ломе

                  Карибски регион

                  Кариком

                  Регионален център на ООН за мир, разоръжаване и развитие в Латинска Америка и Карибите

                  Порт ъв Спейн

                  Латинска Америка

                  Организация на американските държави, Съюз на южноамериканските нации

                  Регионален център на ООН за мир, разоръжаване и развитие в Латинска Америка и Карибите

                  Лима

                  ACEAH и държавите от Южна Азия

                  АСЕАН

                  Регионален център на ООН за мир и разоръжаване в Азия и Тихия океан

                  Банкок

            Настоящото решение ще подкрепи участието/ангажимента на центъра за високи постижения Small Arms Survey и UNODA в регионалните конференции, изброени по-долу, с цел да бъдат представени констатациите от тематичните симпозиуми, когато те съответстват на интересите на организаторите. Такова участие/ангажимент ще зависи от графика на провеждане на конференциите.

                  Държави от подрегионите

                  Регионални организации

                  Европа и Северна Америка

                  ОССЕ

                  Близък изток

                  Лига на арабските държави

                  Тихоокеански регион

                  Форум на тихоокеанските острови

            2.2.5.   График
      Петте регионални конференции ще се проведат в рамките на осем месеца в периода юни 2017 г. — февруари 2018 г. (като се гарантира, че всички регионални конференции ще бъдат проведени преди заседанието на подготвителния комитет за Третата конференция за преглед, което вероятно ще се проведе през февруари 2018 г.). Конкретните графици и последователност (последователността, в която ще бъдат покрити регионите) ще бъдат определени от изпълнителните агенции в консултации със Съюза и като се вземе предвид графикът на ООН по въпросите на разоръжаването. Всички регионални конференции ще бъдат двудневни. Двете регионални конференции в Африка ще бъдат организирани непосредствено една след друга на едно и също място. Двете регионални конференции в Латинска Америка ще бъдат организирани непосредствено една след друга.
      2.2.6.   Отговорности на изпълнителните агенции
      Подготовка по същество:

                  UNODA (вкл. регионалните центрове на Службата) и центърът за високи постижения Small Arms Survey ще набележат съвместно основните елементи на регионалните конференции и ще отговарят за изготвянето на дневния ред и за подбора на оратори/експерти. UNODA, заедно с председателя, ще имат за задача да представят състоянието на подготовката за Третата конференция за преглед. Small Arms Survey ще представи резултатите от проведените симпозиуми. Small Arms Survey ще изготви обобщение за всяка регионална конференция.

            Логистика и конферентни услуги:

                  UNODA и нейните регионални центрове ще осъществят логистичната организация (резервиране на мястото за провеждане, осигуряване на кетъринг, аудио-визуално оборудване, организиране на пътуването на експертите и др.) за регионалните конференции под надзора на главното управление на UNODA.

            2.2.7.   Резултати от действията
      Държавите от региона се насърчават да стигнат до общо разбиране във връзка с подготовката на Третата конференция за преглед, по-специално по четирите теми на тематичните симпозиуми.
      2.3.   Анализ на Програмата за действие на ООН и националните доклади относно международния инструмент за проследяване с акцент върху предизвикателствата пред изпълнението, които създават възможности за сътрудничество и съдействие.
      2.3.1.   Формат
      В заключителния документ от Шестата двугодишна среща на държавите по Програмата за действие на ООН (A/CONF.192/BMS/2016/WP.1/Rev.3) на UNODA беше възложена задачата „да проучи в рамките на наличните ресурси тенденциите, предизвикателствата и възможностите, свързани с изпълнението на Програмата за действие и прилагането на международния инструмент за проследяване, въз основа на наличната информация, включително информацията, представена от държавите членки, с оглед на представяне на резултатите от това проучване на Третата конференция за преглед за обсъждане и предприемане на съответните последващи действия“.
      Информираното и независимо оценяване на националните доклади за изпълнение е съществен източник на информация и допълнение към възложената задача за докладване. Оценката на националните доклади е особено важна, тъй като се предполага в тях да се включи информация относно изпълнението на 16-ата цел за устойчиво развитие, за което няма друг механизъм за докладване. Следователно задълбоченият анализ на националните доклади от страна на центъра за високи постижения Small Arms Survey ще бъде основен елемент в проекта, като този анализ следва да се публикува от Small Arms Survey и да се включи в доклада, който трябва да бъде изготвен от UNODA. Този задълбочен анализ ще допълни тематичните и регионалните срещи и ще даде по-голяма възможност на Третата конференция за преглед да отговори на очакванията на Съюза за практическа, целенасочена и ефективна пътна карта за Програмата за действие на ООН в периода след Третата конференция за преглед, насочена към обвързването на предизвикателствата при прилагането с възможности за сътрудничество и съдействие.
      2.3.2.   График
      Анализът да бъде приключен до провеждането на Третата конференция за преглед (юни 2018 г.).
      2.3.3.   Отговорности на изпълнителните агенции
      UNODA да насрочи дата, до която да получи двугодишните национални доклади (средата на 2017 г.). Small Arms Survey да представи писмен анализ на подадените доклади.
      2.3.4.   Очаквани резултати
      Анализът ще предостави информация, която ще осигури възможност за по-добро разпределяне на дейностите за подпомагане по отношение на изпълнението на Програмата за действие на ООН и контрола върху МОЛВ по-общо.
      2.4.   Укрепване на основите за Третата конференция за преглед
      2.4.1.   Програма за спонсориране
      Поради липсата на средства за много от развиващите се страни е трудно да изпратят свои представители (служители, които се занимават с въпросите на МОЛВ) на конференциите за преглед на Програмата за действие на ООН. Съюзът може да финансира програма за спонсориране за групата на най-засегнатите държави, което да позволи на техни служители да участват в Третата конференция за преглед.
      Дейности:

                  UNODA ще се занимава с организацията на пътуването и настаняването на участниците (максимум 20 участници) в Третата конференция за преглед (не се предвижда участие в срещата на подготвителния комитет по-рано през 2018 г.). Участниците ще бъдат избрани от ЕСВД по препоръка на UNODA, включително нейните регионални центрове. По принцип избраните служители следва да бъдат националните точки за контакт по Програмата за действие. Другите критерии за подбор включват съображения, свързани с равенството на половете, навременно подаване на националния доклад, активно участие в регионалните конференции или тематични симпозиуми и експертен опит и познания по разглежданите теми. По време на Конференцията за преглед UNODA ще организира среща между спонсорираните участници и делегациите на Съюза и държавите членки.

            Резултати:

                  —

                  Обсъжданията в рамките на Третата конференция за преглед ще бъдат обогатени с опита на служителите, които се занимават пряко с въпросите на МОЛВ в засегнатите държави, но обикновено не могат да си позволят участие в Конференцията за преглед.

                  —

                  Повече възможности за установяване на контакти за служители на развиващите се страни, включително важни представители на организации на гражданското общество, които се занимават с въпросите на МОЛВ.

                  —

                  Възможни полезни взаимодействия със съпътстващи прояви и дейности за обучение, свързани с Третата конференция за преглед.

            2.4.2.   Техническа подкрепа за председателя на Третата конференция за преглед
      Председателят и екипът му ще се възползват от техническия опит, предоставен от секретариата на ООН, подпомаган от старши експерт от Small Arms Survey.
      Дейности:

                  Секретариатът на ООН, подпомаган от старши експерт от Small Arms Survey, ще повиши капацитета си за предоставяне на насоки на председателя и неговия екип по комплексните и техническите аспекти на работата на Третата конференция за преглед.

            Резултати:

                  Председателят ще получи достъп до широка гама експертни познания по съществени и технически въпроси, свързани с Третата конференция за преглед.

            2.5   Информационна дейност
      Информационната дейност, която ще включва изявления за печата и съпътстващи прояви, ще бъде основен елемент на проекта. Освен това уебплатформата на Третата конференция за преглед би могла да привлече внимание към нейните основни теми, както и към подпомагането/изграждането на капацитет.
      Дейности:

                  —

                  Съвместни изявления за печата по време на симпозиумите и регионалните конференции. Отразяване в медиите.

                  —

                  Съпътстващи прояви в рамките на проекта по време на съответните срещи, включително срещата на Първия комитет на Общото събрание (2017 г.) и Третата конференция на държавите — страни по ДТО.

                  —

                  UNODA ще създаде специализирани уебстраници за Третата конференция за преглед една година по-рано. Това ще бъде основната платформа за публикуване на документи и взаимодействие с държавите членки, регионалните организации и институциите. Платформата ще включва тематични области, като се обръща особено внимание на свързването на нуждите от подпомагане с наличните ресурси.

            Резултати:

                  Ефективно управление на информацията за проекта и неговите резултати; динамична уебплатформа за Третата конференция за преглед в рамките на формалната уебсреда на Програмата за действие на ООН, която да включва тематични подходи и да позволява свързване на нуждите от подпомагане с наличните ресурси.

            3.   ОЧАКВАНИ ДОКУМЕНТИ
      Изпълнителните агенции ще изготвят и представят следните документи на Съюза:

                  —

                  документи 1—5: Обобщаващи доклади от четирите тематични конференции,

                  —

                  документи 6—11: Обобщаващи доклади от петте регионални конференции,

                  —

                  документ 12: Задълбочена оценка на националните доклади относно изпълнението на Програмата за действие на ООН,

                  —

                  документ 13: Окончателен доклад при приключването на проекта.

         (1)  A/CONF.192/BMS/2016/2 §37, §55, §56, §57, §74, §75, §82, §83, §84, §105

         (2)  A/CONF.192/BMS/2016/2 §15, §23, §24,§25, §40,§41, §52, §59, §60, §101.

         (3)  A/CONF.192/BMS/2016/2 §63, §79, §90.

         (4)  A/CONF.192/BMS/2016/2 §12, §14, §62, §67, §107.


title: 2009/526/ЕО: Решение на Съвета от 7 юли 2009 година за назначаване на четирима членове от Белгия и на един заместник-член от Белгия в Комитета на регионите

text:
               8.7.2009

               BG

               Официален вестник на Европейския съюз

               L 177/4

      РЕШЕНИЕ НА СЪВЕТА

   от 7 юли 2009 година
   за назначаване на четирима членове от Белгия и на един заместник-член от Белгия в Комитета на регионите
   (2009/526/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Белгия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО за назначаване на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След изтичането на мандата на г-н Geert BOURGEOIS, г-н Luc VAN DEN BRANDE, г-н Patrick LACHAERT и г-н Gilbert BOSSUYT, се освободиха четири места за членове на Комитета на регионите. След изтичането на мандата на г-н Marc VAN DEN ABEELEN се освободи едно място за заместник-член на Комитета на регионите,

         РЕШИ:
   Член 1
   Назначават се в Комитета на регионите за остатъка от мандата, а именно до 25 януари 2010 г.:

               а)

               за членове:

                           —

                           г-н Geert BOURGEOIS, Vlaams Volksvertegenwoordiger (промяна в длъжността),

                           —

                           г-н Luc VAN DEN BRANDE, Voorzitter Vlaams-Europees Verbindingsagentschap (промяна в длъжността),

                           —

                           г-н Gilbert BOSSUYT, burgemeester Menen (промяна в длъжността),

                           —

                           г-н Patrick LACHAERT, gemeenteraadslid Merelbeke (промяна в длъжността),

                     и

               б)

               за заместник-член:

                           —

                           г-н Marc VAN DEN ABEELEN, burgemeester van Aartselaar (промяна в длъжността).

         Член 2
   Настоящото решение поражда действие от 30 юни 2009 г.

      Съставено в Брюксел на 7 юли 2009 година.

            За Съвета

            Председател

         A. BORG

      (1)  ОВ L 56, 25.2.2006 г., стр. 75.


title: 2010/499/ЕС, Евратом: Решение на Европейския парламент от 5 май 2010 година относно приключването на сметките във връзка с изпълнението на общия бюджет на Европейския съюз за финансовата 2008 година, раздел III — Комисия

text:
               25.9.2010

               BG

               Официален вестник на Европейския съюз

               L 252/82

         РЕШЕНИЕ НА ЕВРОПЕЙСКИЯ ПАРЛАМЕНТ
   от 5 май 2010 година
   относно приключването на сметките във връзка с изпълнението на общия бюджет на Европейския съюз за финансовата 2008 година, раздел III — Комисия
   (2010/499/ЕС, Евратом)
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2008 година (1),
   като взе предвид годишните отчети на Европейските общности за финансовата 2008 година — том I (SEC(2009) 1089 — C7-0172/2009) (2),
   като взе предвид годишния доклад на Комисията пред Европейския парламент относно проследяването на решенията за освобождаване от отговорност за 2007 г. (COM(2009) 0526) и работния документ на службите на Комисията, придружаващ този доклад (SEC(2009) 1427),
   като взе предвид съобщението на Комисията, озаглавено „Обобщение на резултатите от управлението на Комисията през 2008 г.“ (COM(2009) 0256),
   като взе предвид годишния доклад на Комисията до органа по освобождаването от отговорност във връзка с изпълнението на бюджета, относно вътрешните одити, проведени през 2008 г. (COM(2009) 0419), и работния документ на службите на Комисията, придружаващ този доклад (SEC(2009) 1102),
   като взе предвид доклада на Комисията относно отговорите на държавите-членки във връзка с годишния доклад на Сметната палата за 2008 г. (SEC(2010) 0178 и SEC(2010) 0196),
   като взе предвид Зелената книга за европейската инициатива за прозрачност, приета от Комисията на 3 май 2006 г. (COM(2006) 0194),
   като взе предвид Становище № 2/2004 на Сметната палата относно образеца за единен одиторски контрол (single audit) (и предложението относно рамката на Общността за вътрешен контрол) (3),
   като взе предвид съобщението на Комисията относно пътната карта за интегрирана рамка за вътрешен контрол (COM(2005) 0252),
   като взе предвид плана за действие на Комисията за интегрирана рамка за вътрешен контрол (COM(2006) 0009), доклада за плана за действие на Комисията за интегрирана рамка за вътрешен контрол (COM(2008) 0110), както и работния документ на службите на Комисията, придружаващ този доклад (SEC(2008) 0259),
   като взе предвид доклада за отражението на плана за действие на Комисията за интегрирана рамка за вътрешен контрол (COM(2009) 0043),
   като взе предвид Становище № 6/2007 на Сметната палата относно годишните обобщения на одитите, извършвани от държавите-членки; „националните декларации“ от държавите-членки и одитната дейност на националните одитни органи по отношение на фондовете на ЕС (4),
   като взе предвид плана за действие на Комисията за засилване на надзорните функции на Комисията при поделено управление на структурни действия (COM(2008) 0097) и междинния доклад за последващите действия във връзка с плана за действие (SEC(2009) 1463),
   като взе предвид доклада на Комисията относно напредъка на България по механизма за сътрудничество и проверка (COM(2009) 0402) и придружаващия документ към този доклад (SEC(2009) 1074),
   като взе предвид доклада на Комисията относно напредъка на Румъния по механизма за сътрудничество и проверка (COM(2009) 0401) и придружаващия документ към този доклад (SEC(2009) 1073),
   като взе предвид годишния доклад на Сметната палата за изпълнението на бюджета за финансовата 2008 година, придружен от отговорите на институциите (5), и специалните доклади на Сметната палата,
   като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 248 от Договора за ЕО (6),
   като взе предвид съобщението на Комисията от 16 декември 2008 г. относно общо разбиране на концепцията за допустим риск от грешки (COM(2008) 0866) и работния документ на службите на Комисията, придружаващ това съобщение (SEC(2008) 3054),
   като взе предвид препоръката на Съвета от 16 февруари 2010 г. относно освобождаването от отговорност на изпълнителните агенции за изпълнението на бюджета за финансовата 2008 година (5826/2010 – C7-0054/2010),
   като взе предвид препоръката на Съвета от 16 февруари 2010 г. относно освобождаването от отговорност на изпълнителните агенции за изпълнението на бюджета за финансовата 2008 година (5828/2010 – C7-0055/2010),
   като взе предвид членове 274, 275 и 276 от Договора за ЕО, членове 317, 318 и 319 от Договора за функционирането на Европейския съюз, както и членове 179а и 180б от Договора за Евратом,
   като взе предвид международните одитни стандарти и международните счетоводни стандарти, по-специално приложимите за публичния сектор,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (7), и по-специално членове 55, 145, 146 и 147 от него,
   като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (8), и по-специално член 14, параграфи 2 и 3 от него,
   като взе предвид член 76 и приложение VI към своя правилник,
   като взе предвид доклада на Комисията по бюджетен контрол и становищата на другите заинтересовани комисии (A7-0099/2010),

               А.

               като взе предвид, че съгласно член 318 от Договора за функционирането на Европейския съюз Комисията е тази, на която е възложено съставянето на отчетите,

               1.

               Одобрява приключването на сметките във връзка с изпълнението на общия бюджет на Европейския съюз за финансовата 2008 година.

               2.

               Представя своите забележки в резолюцията, която е неразделна част от решенията относно освобождаването от отговорност във връзка с изпълнението на общия бюджет на Европейския съюз за финансовата 2008 година, раздел III — Комисия и изпълнителни агенции.

               3.

               Възлага на своя председател да предаде настоящото решение на Съвета, Комисията, Съда на Европейския съюз, Сметната палата и Европейската инвестиционна банка и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 71, 14.3.2008 г.

      (2)  ОВ C 273, 13.11.2009 г., стр. 1.

      (3)  ОВ C 107, 30.4.2004 г., стр. 1.

      (4)  ОВ C 216, 14.9.2007 г., стр. 3.

      (5)  ОВ C 269, 10.11.2009 г., стр. 1.

      (6)  ОВ C 273, 13.11.2009 г., стр. 122.

      (7)  ОВ L 248, 16.9.2002 г., стр. 1.

      (8)  ОВ L 11, 16.1.2003 г., стр. 1.


title: Решение (ЕС) 2015/2458 на Eвропейския парламент и на Съвета от 16 декември 2015 година относно мобилизирането на средства от Европейския фонд за приспособяване към глобализацията (заявление от Ирландия — EGF/2015/006 IE/PWA International

text:
               24.12.2015

               BG

               Официален вестник на Европейския съюз

               L 339/46

         РЕШЕНИЕ (ЕС) 2015/2458 НА EВРОПЕЙСКИЯ ПАРЛАМЕНТ И НА СЪВЕТА
   от 16 декември 2015 година
   относно мобилизирането на средства от Европейския фонд за приспособяване към глобализацията (заявление от Ирландия — EGF/2015/006 IE/PWA International
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006 (1), и по-специално член 15, параграф 4 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 13 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) цели да оказва подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)

               В съответствие с предвиденото в член 12 от Регламент (ЕС, Евратом) № 1311/2013 на Съвета (3) ЕФПГ не може да надхвърля максимален годишен размер от 150 милиона евро (по цени от 2011 г.).

               (3)

               На 19 юни 2015 г. Ирландия подаде заявление EGF/2015/006 IE/PWA International за предоставяне на финансово участие от ЕФПГ във връзка с извършени съкращения в PWA International (PWAI) и при един доставчик в Ирландия. Към него беше предоставена допълнителна информация, както е предвидено в член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от въпросния регламент.

               (4)

               В съответствие с член 6, параграф 2 от Регламент (ЕС) № 1309/2013 Ирландия е взела решение да предостави персонализирани услуги, съфинансирани от ЕФПГ, и за 108 млади хора, които не работят и не са ангажирани в никаква форма на образование или обучение (NEET).

               (5)

               В съответствие с член 4, параграф 2 от Регламент (ЕС) № 1309/2013 заявлението на Ирландия се счита за допустимо, тъй като съкращенията имат сериозно отражение върху заетостта и местната, регионалната или националната икономика.

               (6)

               Поради това, за да бъде удовлетворено подаденото от Ирландия заявление, следва да бъдат мобилизирани средства за предоставяне на финансово участие от ЕФПГ в размер на 442 293 евро.

               (7)

               С цел да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2015 година от Европейския фонд за приспособяване към глобализацията се мобилизират средства за предоставяне сумата от 442 293 евро под формата на бюджетни кредити за поети задължения и бюджетни кредити за плащания.
   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага от 16 декември 2015 г.

      Съставено в Страсбург на 16 декември 2015 година.

            За Европейския парламент

            Председател

         M. SCHULZ

            За Съвета

            Председател

         N. SCHMIT

      (1)  ОВ L 347, 20.12.2013 г., стр. 855.

      (2)  ОВ C 373, 20.12.2013 г., стр. 1.

      (3)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).


title: 2010/661/ЕС: Решение на Европейския парламент и на Съвета от 20 октомври 2010 година за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/031 DK/Linak от Дания)

text:
               4.11.2010

               BG

               Официален вестник на Европейския съюз

               L 286/17

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 20 октомври 2010 година
   за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/031 DK/Linak от Дания)
   (2010/661/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-долу „ЕФПГ“) е създаден с цел да се предоставя допълнителна подкрепа на работниците, съкратени в резултат от значими структурни промени в световната търговия поради глобализацията, и да ги подпомага при повторното им интегриране на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, за да се включи подкрепа за работниците, чието съкращаване е пряк резултат от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на ЕФПГ в рамките на годишния таван от 500 млн. евро.

               (4)

               Дания представи заявление за мобилизиране на ЕФПГ във връзка със съкращения в Linak A/S. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина Комисията предлага да бъдат мобилизирани средства в размер на 1 213 508 EUR.

               (5)

               С оглед на горното ЕФПГ следва да бъде мобилизиран за предоставяне на финансово участие по заявлението, представено от Дания,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2010 година Европейският фонд за приспособяване към глобализацията се мобилизира за отпускане на сумата от 1 213 508 EUR като бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 20 октомври 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: Решение на Комисията от 14 юни 1994 година за изменение на Решение 93/53/ЕИО на Комисията относно учредяването на научен комитет за наименованията за произход, географските указания и сертификатите за специфичен характер

text:
Важна правна забележка

|

31994D0437

Официален вестник n° L 180 , 14/07/1994 стр. 0047 - 0047 специално финландско издание: глава 3 том 59 стр. 0063  специално шведско издание: глава 3 том 59 стр. 0063  специално чешко издание глава 03 том 16 стр. 262  - 262 специално испанско издание глава 03 том 16 стр. 262  - 262 специално унгарско издание глава 03 том 16 стр. 262  - 262 специално литвийско издание глава 03 том 16 стр. 262  - 262 LV.ES глава 03 том 16 стр. 262  - 262 MT.ES глава 03 том 16 стр. 262  - 262 PL.ES глава 03 том 16 стр. 262  - 262 SK.ES глава 03 том 16 стр. 262  - 262 специално словенско издание глава 03 том 16 стр. 262  - 262

		19940614Решение на Комисиятаот 14 юни 1994 годиназа изменение на Решение 93/53/ЕИО на Комисията относно учредяването на научен комитет за наименованията за произход, географските указания и сертификатите за специфичен характер(94/437/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като има предвид, че член 5 от Решение 93/53/ЕИО на Комисията от 21 декември 1992 г. относно учредяването на научен комитет за наименованията за произход, географските указания и сертификатите за специфичен характер [1] предвижда, че заседанията на Комитета се считат за редовни само когато присъстват всички негови членове; като има предвид, че това задължение за присъствие на всички членове би могло да попречи на Комитета да предоставя становища; като има предвид, че за да се избегне това неудобство, е уместно да се предвиди заседанията на Комитета да се считат за редовни, когато присъстват най-малко петима от неговите членове,РЕШИ:Единствен членТекстът на първото изречение на член 5 от Решение 93/53/ЕИО се заменя, със следното:"Заседанията на Комитета се считат за редовни само когато присъстват най-малко петима от неговите членове."Съставено в Брюксел на 14 юни 1994 година.За КомисиятаRené SteichenЧлен на Комисията[1] ОВ L 13, 21.1.1993 г., стр. 16.--------------------------------------------------


title: Решение (ОВППС) 2016/2255 на Комитета за политика и сигурност от 7 декември 2016 година относно приемането на приноса на трети държави за военната мисия на Европейския съюз по линия на ОПСО за обучение в Централноафриканската република (EUTM RCA) (EUTM RCA/2/2016)

text:
               15.12.2016

               BG

               Официален вестник на Европейския съюз

               L 340/59

         РЕШЕНИЕ (ОВППС) 2016/2255 НА КОМИТЕТА ЗА ПОЛИТИКА И СИГУРНОСТ
   от 7 декември 2016 година
   относно приемането на приноса на трети държави за военната мисия на Европейския съюз по линия на ОПСО за обучение в Централноафриканската република (EUTM RCA) (EUTM RCA/2/2016)
   КОМИТЕТЪТ ЗА ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение (ОВППС) 2016/610 на Съвета от 19 април 2016 г. за военна мисия на Европейския съюз по линия на ОПСО за обучение в Централноафриканската република (EUTM RCA) (1),
   като има предвид, че:

               (1)

               Съгласно член 8, параграф 2 от Решение (ОВППС) 2016/610 Съветът оправомощи Комитета за политика и сигурност да взема съответните решения относно приемането на предложения принос от трети държави за военната мисия на Европейския съюз по линия на ОПСО за обучение в Централноафриканската република (EUTM RCA).

               (2)

               В съответствие с препоръката на командващия мисията на ЕС EUTM RCA относно предложения принос на Република Сърбия и становището във връзка с него на Военния комитет на Европейския съюз, приносът на Република Сърбия следва да бъде приет и да се счита за съществен.

               (3)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Следователно Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Принос на трети държави
   1.   Приносът на Република Сърбия за EUTM RCA се приема и се счита за съществен.
   2.   Република Сърбия се освобождава от финансови вноски за бюджета на EUTM RCA.
   Член 2
   Влизане в сила
   Настоящото решение влиза в сила в деня на приемането му.

      Съставено в Брюксел на 7 декември 2016 година.

            За Комитета за политика и сигурност

            Председател

         W. STEVENS

      (1)  ОВ L 104, 20.4.2016 г., стр. 21.


title: Решение (ЕС) 2016/1552 на Европейския парламент от 28 април 2016 година относно освобождаването от отговорност във връзка с изпълнението на бюджета на Европейската фондация за обучение за финансовата 2014 година

text:
               14.9.2016

               BG

               Официален вестник на Европейския съюз

               L 246/324

         РЕШЕНИЕ (ЕС) 2016/1552 НА ЕВРОПЕЙСКИЯ ПАРЛАМЕНТ
   от 28 април 2016 година
   относно освобождаването от отговорност във връзка с изпълнението на бюджета на Европейската фондация за обучение за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската фондация за обучение за финансовата 2014 година,

               —

               като взе предвид доклада на Сметната палата относно годишните отчети на Европейската фондация за обучение за финансовата 2014 година, придружен от отговора на Фондацията (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Фондацията във връзка с изпълнението на бюджета за финансовата 2014 година (05584/2016 – C8-0071/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1339/2008 на Европейския парламент и на Съвета от 16 декември 2008 г. за създаване на Европейска фондация за обучение (4), и по-специално член 17 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол и становището на комисията по заетост и социални въпроси (A8-0116/2016),

               1.

               Освобождава от отговорност директора на Европейската фондация за обучение във връзка с изпълнението на бюджета на Фондацията за финансовата 2014 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейската фондация за обучение, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 266.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 354, 31.12.2008 г., стр. 82

      (5)  ОВ L 357, 31.12.2002 г., стр. 72

      (6)  ОВ L 328, 7.12.2013 г., стр. 42.


title: Решение (Евратом) 2015/2227 на Съвета от 10 ноември 2015 година за одобряване на сключването от Европейската комисия на измененията на протоколи 1 и 2 към Споразумението между Обединеното кралство, Европейската общност за атомна енергия и Международната агенция за атомна енергия за прилагането на гаранции във връзка с Договора за забрана на ядрените оръжия в Латинска Америка и Карибите

text:
               3.12.2015

               BG

               Официален вестник на Европейския съюз

               L 317/9

         РЕШЕНИЕ (Евратом) 2015/2227 НА СЪВЕТА
   от 10 ноември 2015 година
   за одобряване на сключването от Европейската комисия на измененията на протоколи 1 и 2 към Споразумението между Обединеното кралство, Европейската общност за атомна енергия и Международната агенция за атомна енергия за прилагането на гаранции във връзка с Договора за забрана на ядрените оръжия в Латинска Америка и Карибите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид предложението на Европейската комисия,
   като има предвид, че:

               (1)

               Комисията договори в съответствие с указанията на Съвета, приети с решение на Съвета от 23 септември 2013 г., изменения на протоколи 1 и 2 към Споразумението между Обединеното кралство, Европейската общност за атомна енергия и Международната агенция за атомна енергия за прилагането на гаранции във връзка с Договора за забрана на ядрените оръжия в Латинска Америка и Карибите („изменения в протоколи 1 и 2“).

               (2)

               Сключването от Европейската комисия на измененията на протоколи 1 и 2 следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Одобрява се сключването от Европейската комисия на измененията на протоколи 1 и 2 към Споразумението между Обединеното кралство, Европейската общност за атомна енергия и Международната агенция за атомна енергия за прилагането на гаранции във връзка с Договора за забрана на ядрените оръжия в Латинска Америка и Карибите.
   Текстът на измененията на протоколи 1 и 2 е приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 10 ноември 2015 година.

            За Съвета

            Председател

         P. GRAMEGNA

      ПРИЛОЖЕНИЕ

                  I.

                  Параграф I от протокол 1 към Споразумението между Обединеното кралство, Европейската общност за атомна енергия и Международната агенция за атомна енергия за прилагането на гаранции във връзка с Договора за забрана на ядрените оръжия в Латинска Америка и Карибите („споразумението за гаранциите“) се заменя със следното:

                              „I.

                                          А)

                                          Когато

                                                      1)

                                                      при използване на ядрени технологии за мирни цели в британските територии, обхванати от протокол I, е налице ядрен материал в количества, които надвишават ограниченията, посочени за типа на въпросния материал в член 35 от Споразумението между Обединеното кралство, Общността и Агенцията за прилагането на гаранции във връзка с Договора за забрана на ядрените оръжия в Латинска Америка и Карибите (наричано по-нататък „споразумението“), или

                                                      2)

                                                      бъде взето решение за изграждане или за разрешаване на изграждането на съоръжение, определено в раздела относно определенията, в британските територии, обхванати от протокол I,
                                                      прилагането на разпоредбите на част II от споразумението временно се прекратява с изключение на членове 31—37, 39, 47, 48, 58, 60, 66, 67, 69, 71—75, 81, 83—89, 93 и 94.

                                          Б)

                                          Информацията, която трябва да се предостави съгласно член 32, букви а) и б) от споразумението, може да бъде консолидирана и подадена в рамките на годишен доклад; по същия начин, ако е приложимо, се представя годишен доклад по отношение на вноса и износа на ядрените материали, предвидени в член 32, буква в).

                                          В)

                                          С цел да се даде възможност за своевременното сключване на допълнителните договорености, предвидени в член 37 от споразумението, Общността:

                                                      1)

                                                      уведомява Агенцията достатъчно рано за наличието в британските територии, обхванати от протокол I, на ядрени материали за мирни цели в количества, които надвишават ограниченията, посочени в раздел А) от него, или

                                                      2)

                                                      уведомява Агенцията веднага след вземането на решение за изграждане или за разрешаване на изграждането на съоръжение в британските територии, обхванати от протокол I,
                                                      в зависимост от това кое от тези събития настъпи първо. Същевременно, когато е необходимо, между Обединеното кралство, Общността и Агенцията се договарят процедури за сътрудничество при прилагането на гаранциите, предвидени съгласно споразумението.“

                  II.

                  Параграф I от протокол 2 към споразумението за гаранциите се заменя със следното:

                              „I.

                              Когато Общността уведоми Агенцията в съответствие с раздел 1(В) от протокол 1 към настоящото споразумение, че в британските територии, обхванати от протокол I, са налице ядрени материали за мирни цели в количества, които надвишават ограниченията, посочени в раздел 1(А), точка 1 от протокол 1 към настоящото споразумение, или че е било взето решение за изграждане или за разрешаване на изграждането на съоръжение, определено в раздела относно определенията, в британските територии, обхванати от протокол I, както е посочено в раздел 1(А), точка 2 от протокол 1 към настоящото споразумение, в зависимост от това кое от тези събития настъпи първо, Обединеното кралство, Общността и Агенцията договарят протокол за процедури за сътрудничество при прилагането на гаранциите, предвидени съгласно споразумението. Тези процедури ще допълнят някои разпоредби от споразумението, и по-специално ще определят условията и средствата, в съответствие с които сътрудничеството, посочено по-горе, се осъществява по такъв начин, че да се избегне ненужното дублиране на дейностите в областта на гаранциите. Процедурите се основават, доколкото е възможно, на процедурите, които са в сила към съответния момент съгласно протоколите и допълващите договорености към други споразумения за гаранциите между държавите — членки на Общността, Общността и Агенцията, включително свързаните с тях специални договорености, одобрени от Общността и Агенцията.“


title: Решение на Комисията от 7 август 2006 година за създаване на експертна група за проучване на политическите нужди в областта на данните за престъпността и наказателното правосъдие

text:
Важна правна забележка

|

32006D0581

Официален вестник n° L 234 , 29/08/2006 стр. 0029 - 0032 Официален вестник n° L 118 , 08/05/2007 стр. 1267 - 1270

		20060807Решение на Комисиятаот 7 август 2006 годиназа създаване на експертна група за проучване на политическите нужди в областта на данните за престъпността и наказателното правосъдие(2006/581/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за Европейския съюз,като има предвид, че:(1) Член 29 от Договора за Европейския съюз определя мисията на Съюза и на държавите-членки чрез по-тясно сътрудничество да осигурят на гражданите по-високо ниво на защита в едно пространство на правосъдие, свобода и сигурност чрез предотвратяване на организираната и друга престъпност и борба с това явление.(2) С оглед подкрепа на изготвянето на хармонизирани и сравними статистически данни за престъпността и наказателното правосъдие, необходими за съставяне и проследяване на законодателни актове и политики на Общността, както са определени в плана за действие за изпълнение на програмата от Хага [1], Комисията може да има нужда от експертизата на представители на държавите-членки и на специалисти, събрани в консултативен орган.(3) Изготвянето на статистики на Общността се урежда от разпоредбите на Регламент (ЕО) № 322/97 на Съвета от 17 февруари 1997 г. относно статистиката на Общността [2] и действията за съставянето на статистика на Общността са осъществени съгласно статистическата програма на Общността и нейните годишни програми [3], като се спазват принципите, посочени в Кодекса на добрата практика, приет на 24 февруари 2005 г. от Статистическия програмен комитет и приложен към съобщението на Комисията до Европейския парламент и до Съвета и към препоръката на Комисията от 25 май 2005 г. [4] относно независимостта, целостта и отговорността на националните статистически органи и този на Общността.(4) Експертната група се състои от личности, които са в състояние да изучават политическите нужди и да изготвят становище за ефикасното използване на показатели и данни в областта на престъпността и наказателното правосъдие.(5) Следва да се предвидят правила за разпространение на информацията от членовете на експертната група, без да се засягат правилата за сигурност на Комисията, така както са определени в приложението към Решение 2001/844/ЕО, ЕОВС, Евратом на Комисията [5].(6) По отношение на личните данни на членовете на експертната група следва да се прилагат разпоредбите на Регламент (ЕО) № 45/2001 на Европейския парламент и на Съвета от 18 декември 2000 г. за защита на физическите лица по отношение на обработката на лични данни от институции и органи на Общността и за свободното движение на такива данни [6].(7) Целесъобразно е да се създаде експертна група за проучване на политическите нужди в областта на данните за престъпността и наказателното правосъдие, да се уточни нейният мандат и да се определят структурите ѝ.(8) Със създаването на тази експертна група не се отменя нито едно решение.(9) Членовете на тази експертна група се определят за начален мандат от 2 години, след които Комисията ще прецени дали е необходимо той да бъде продължен,РЕШИ:Член 1Създава се експертна група за проучване на политическите нужди в областта на данните за престъпността и наказателното правосъдие, наричана по-долу "експертната група".Член 2ЗадачаЕкспертната група има следните задачи:- да помага на Комисията да установи сътрудничество между държавите-членки и другите организации и органи, участващи в изпълнението на плана на ЕС за изработване на глобална европейска стратегия за преценка на престъпността и наказателното правосъдие [7];- да помага на Комисията да определи политическите нужди в областта на данните за престъпността и наказателното правосъдие на равнище ЕС;- да помага на Комисията да определи нуждите от развитие на общи показатели и инструменти за преценка на престъпността и наказателното правосъдие;- да помага на Комисията да развива общи показатели и други нужди в областта на данните;- да съветва Комисията за нуждите от изследователска дейност и развитие или за резултатите, които следва да се вземат под внимание, в дейностите по изпълнение на споменатия по-горе план на ЕС;- да съветва Комисията в сътрудничеството с представителите на частния сектор, на академичните среди или всеки други значим сектор, с цел да се вземат под внимание значимите познания и опит в дейностите по изпълнение на споменатия по-горе план на ЕС.Член 3КонсултацияКомисията може да се консултира с експертната група по всеки въпрос, свързан с оценка на престъпността и наказателното правосъдие, и по-специално с установяване на политическите нужди в областта на изготвяне на статистически данни за престъпността и наказателното правосъдие.Член 4Състав — назначаване1. Експертната група включва най-много 50 членове и най-малко 40 % представители на всеки пол, избрани сред:а) представители на националните обществени органи в областта на правосъдието и вътрешните работи на държавите-членки, на присъединяващите се страни и на страните кандидатки;б) представители на органи и мрежи, които имат значим опит в анализа и изготвянето на данни за престъпността и наказателното правосъдие за политически цели, като Европейската мрежа за превенция на престъпността (EUCPN), Европейския център за мониторинг на наркотиците и наркоманиите (EMCDDA), Европейската агенция за задълбочаване на сътрудничеството в областта на правосъдието (Eurojust), Оперативната група на полицейските началници на ЕС, Европейската полицейска служба (Europol), Европейската агенция за оперативното сътрудничество по външните граници (Frontex), Европейския център за мониторинг на расизма и ксенофобията (EUMC) или Организацията са сигурност и сътрудничество в Европа (OSCE);в) представители на международни организации или неправителствени организации, които имат значим опит в анализа и изготвянето на данни за престъпността и наказателното правосъдие за политически цели, като Съвета на Европа, Europeаn Sourcebook Group, Детския фонд на Организацията на обединените нации (UNICEF), Службата на Организацията на обединените нации за контрол на наркотичните вещества и превенция на престъпността (UNODC) и Световната здравна организация(WHO);г) личности с опит в академичната или частната изследователска дейност в областта на анализа и оценката на престъпността и наказателното правосъдие в държавите-членки на ЕС.2. Генерална дирекция "Правосъдие, свобода и сигурност" на Комисията определя членовете на експертната група сред специалистите, компетентни в областите, посочени в член 2 и член 4, параграф 1. Членовете, посочени в член 4, параграф 1, букви а), б) и в), се посочват от техните органи или организации, докато членовете, посочени в член 4, параграф 1, буква г), се избират сред тези, които отговорят на обява за набиране на кандидатури.Всяка държава-членка, всяка присъединяваща се страна или страна кандидатка предлага по двама кандидати (по един от двата пола), от които Комисията избира един. Назначават се еднакъв брой заместници и при същите условия. Заместниците заместват автоматично отсъстващите членове.3. Членовете, посочени в член 4, параграф 1, букви а), б) и в), се назначават като представители на обществен орган или неправителствена организация. Членовете, посочени в член 4, параграф 1, буква г), се назначават лично. Те съветват Комисията независимо от всякакво външно влияние.4. Членовете на експертната група изпълняват функциите си до края на мандата си или докато им бъде избран заместник.5. Членовете, които не са в състояние да участват ефикасно в работата на експертната група, които подадат оставка или не спазват условията, посочени в параграфи 1 и 2 от настоящия член или в член 287 от Договора за създаване на Европейската общност, могат да бъдат заменени за времето, оставащо до края на мандата им.6. Членовете, назначени лично (параграф 3 по-горе), всяка година попълват писмено декларация, че се ангажират в услуга на обществения интерес и декларация за наличие или отсъствие на какъвто и да било интерес, противоречащ на обективността им.7. Имената на членовете, назначени лично, се публикуват на интернет страницата на Генерална дирекция "Правосъдие, свобода и сигурност" и в Официален вестник на Европейския съюз, серия С. Изборът, управлението и публикуването на имената на членовете се извършва съгласно разпоредбите на Регламент (ЕО) № 45/2001.Член 5Начин на действие1. Експертната група се председателства от Комисията.2. Комисията координира дейностите на експертната група с тези на съответната работна група за статистическите данни в областта на престъпността и наказателното правосъдие, която е създадена от Евростат в рамките на статистическата програма на Общността, за да представлява националните статистически органи. Комисията е отговорна да гарантира съгласуване в работата на двете групи и трябва да направи усилия да организира в рамките на възможното съвместни заседания или заседания в един и същи ден.3. Комисията координира значимите аспекти на дейностите на експертната група с другите дейности на Комисията в тази област.4. Със съгласието на Комисията могат да се създадат подгрупи от максимум 15 членове за проучване на специфични въпроси въз основа на мандат, определен от експертната група. След изпълнение на мандата тези групи се разпускат.5. Представителят на Комисията може да покани експерти или наблюдатели, дори от трети страни, с особени правомощия по даден въпрос от дневния ред, които да участват в работата на експертната група или на подгрупите, когато това е полезно или необходимо.6. Информация, получена в рамките на участието в работата на експертната група или на подгрупите, не могат да се разпространяват, когато Комисията уточни, че се отнасят до поверителни въпроси.7. Експертната група или нейните подгрупи заседават обикновено в помещенията на Комисията и нейните служби по покана на Комисията съгласно определени от нея процедури и график. Секретариатът се осъществява от службите на Комисията. Други служители на Комисията, заинтересовани от разискванията, могат да участват в заседанията на експертната група и нейните подгрупи.8. Експертната група приема свой процедурен правилник въз основа на стандартен процедурен правилник, одобрен от Комисията [8].9. Службите на Комисията могат да публикуват в Интернет или другаде на оригиналния език на документа всякакви резюмета, заключения, части от заключения или работни документи на експертната група.Член 6Разходи за заседаниятаРазходите за пътуване и, ако е необходимо, за престой на членовете, експертите и наблюдателите в рамките на дейностите на експертната група се поемат от Комисията съгласно нейните правила за възстановяване на разходите на външни експерти.Членовете, експертите и наблюдателите не получават възнаграждение за услугите, които извършват.Разходите за заседанията се изплащат в границите на годишния бюджет, определен за експертната група от компетентните служби на Комисията.Член 7Влизане в силаРешението влиза в сила в деня на публикуването му в Официален вестник на Европейския съюз.Съставено в Брюксел на 7 август 2006 година.За КомисиятаFranco FrattiniЗаместник-председател[1] ОВ С 198, 12.8.2005 г., стр. 1. План за действие на Съвета и на Комисията за изпълнение на програмата от Хага за укрепване на свободата, сигурността и правосъдието в Европейския съюз.[2] ОВ L 52, 22.2.1997 г., стр. 1.[3] Статистическа програма на Общността 2003.—2007 г., приета с Решение 2367/2002/ЕO на Европейския парламент и на Съвета от 16 декември 2002 г. (ОВ L 358, 31.12.2002 г., стр. 1).[4] CОМ(2005) 217 окончателен и препоръка на Комисията относно независимостта, целостта и отговорността на националните статистически органи и този на Общността.[5] ОВ L 317, 3.12.2001 г., стр. 1.[6] ОВ L 8, 12.1.2001 г., стр. 1.[7] Съобщение на Комисията до Европейския парламент, Съвета и Европейския икономически и социален комитет, понастоящем в процес на консултации между службите.[8] Приложение III към документ SEC(2005) 1004.--------------------------------------------------


title: Решение (ЕС) 2016/1527 на Европейския парламент от 28 април 2016 година относно приключването на сметките на Европейския институт за равенство между половете за финансовата 2014 година

text:
               14.9.2016

               BG

               Официален вестник на Европейския съюз

               L 246/264

         РЕШЕНИЕ (ЕС) 2016/1527 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на Европейския институт за равенство между половете за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския институт за равенство между половете за финансовата 2014 година,

               —

               като взе предвид доклада на Сметната палата относно годишните отчети на Европейския институт за равенство между половете за финансовата 2014 година, придружен от отговора на Института (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Института във връзка с изпълнението на бюджета за финансовата 2014 година (05584/2016 – C8-0085/2016),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (4), и по-специално член 15 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол и становището на комисията по правата на жените и равенството между половете (A8-0085/2016),

               1.

               Констатира, че окончателните годишни отчети на Европейския институт за равенство между половете са приложени към доклада на Сметната палата.

               2.

               Одобрява приключването на сметките на Европейския институт за равенство между половете за финансовата 2014 година.

               3.

               Възлага на своя председател да предаде настоящото решение на директора на Европейския институт за равенство между половете, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 168.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 403, 30.12.2006 г., стр. 9.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: Решение 2006/483/ОВППС на Съвета от 11 юли 2006 година за прилагане на Обща позиция 2004/852/ОВППС относно ограничителни мерки срещу Кот д'Ивоар

text:
Важна правна забележка

|

32006D0483

Официален вестник n° L 189 , 12/07/2006 стр. 0023 - 0024 Официален вестник n° L 076 , 16/03/2007 стр. 0060 - 0061

		20060711Решение 2006/483/ОВППС на Съветаот 11 юли 2006 годиназа прилагане на Обща позиция 2004/852/ОВППС относно ограничителни мерки срещу Кот д'ИвоарСЪВЕТЪТ НА ЕВРОПЕЙСКИЯ СЪЮЗ,като взе предвид Обща позиция 2004/852/ОВППС от 13 декември 2004 г. относно ограничителни мерки срещу Кот д'Ивоар [1], и по-специално член 6 от нея, заедно с член 23, параграф 2 от Договора за Европейския съюз,като има предвид, че:(1) На 13 декември 2004 г. Съветът прие Обща позиция 2004/852/ОВППС относно ограничителни мерки срещу Кот д'Ивоар, за да приложи мерките, наложени от Резолюция (РССООН) 1572 (2004) на Съвета за сигурност на Организацията на обединените нации срещу Кот д'Ивоар.(2) На 27 февруари 2006 г. Съветът прие Решение 2006/172/ОВППС, което съдържа списъка на лицата, които са субект на мерките, наложени от параграфи 9 и 11 на РССООН 1572 (2004) и подновени от параграф 1 от РССООН 1643 (2005).(3) На 1 мaй 2006 г. ЕС предаде допълнителна познавателна информация на Комитета на Съвета за сигурност, създаден съобразно с РССООН 1572 (2004).(4) На 30 май 2006 г. Комитетът на Съвета за сигурност одобри осъвременен консолидиран списък на лицата, които са субекти на мерките, наложени от параграфи 9 и 11 от РССООН 1572 (2004) и подновени от параграф 1 от РССООН 1643 (2005).(5) Списъкът в приложението към Обща позиция 2004/852/ОВППС съответно трябва да бъде адаптиран,РЕШИ:Член 1Списъкът на лица, изложен в приложението към Обща позиция 2004/852/ОВППС, се заменя от списъка, изложен в приложението към настоящото решение.Член 2Настоящото решение влиза в сила от деня на неговото приемане.Член 3Настоящото решение се публикува в Официален вестник на Европейския съюз.Съставено в Брюксел на 11 юли 2006 година.За СъветаПредседателE. Heinäluoma[1] ОВ L 368, 15.12.2004 г., стр. 50. Обща позиция, последно изменена с Решение 2006/172/ОВППС (ОВ L 61, 2.3.2006 г., стр. 21).--------------------------------------------------20060711ПРИЛОЖЕНИЕСписък на лица съгласно член 4"1. Фамилия, име: BLÉ, Charles GoudéНаричан още: Général; Génie de kpo; Gbapé ZadiАдрес, известен през 2001 г.: Yopougon Selmer, блок P 170; също така в хотел IvoireДата на раждане: 1.1.1972 г.Място на раждане: Guibéroua (Gagnoa)Паспортен номер или номер на лична карта: PD. AE/088 DH 12Гражданство: ИвоарскоДруга информация: водач на COJEP ("Млади патриоти").2. Фамилия, име: KOUADIO, Djué Ngoran EugèneДата на раждане: 20.12.1969 г. или 1.1.1966 г.Паспортен номер или номер на лична карта: 04 LE 017521, издаден на 10 февруари 2005 г. и валиден до 10 февруари 2008 г.Гражданство: ИвоарскоДруга информация: водач на Union des Patriotes pour la Libération Totale de la Côte d'Ivoire (UPLTCI).3. Фамилия, име: FOFIE, Martin KouakouДата на раждане: 1.1.1968 г.Гражданство: ИвоарскоДруга информация: главен капрал командир на новата сила (Chief Corporal New Force Commandant), сектор Korhogo."--------------------------------------------------


title: 2011/220/ЕС: Решение на Съвета от 31 март 2011 година за подписване от името на Европейския съюз на Хагската конвенция от 23 ноември 2007 г. за международното събиране на издръжка на деца и на други членове на семейството

text:
               7.4.2011

               BG

               Официален вестник на Европейския съюз

               L 93/9

         РЕШЕНИЕ НА СЪВЕТА
   от 31 март 2011 година
   за подписване от името на Европейския съюз на Хагската конвенция от 23 ноември 2007 г. за международното събиране на издръжка на деца и на други членове на семейството
   (2011/220/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 81, параграф 3, първа алинея във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Съюзът работи за установяването на общо съдебно пространство, основаващо се на принципа на взаимно признаване на решения.

               (2)

               Хагската конвенция от 23 ноември 2007 г. за международното събиране на издръжка на деца и на други членове на семейството („Конвенцията“) представлява добра основа за световна система за административно сътрудничество и за признаване и изпълнение на решения и споразумения за издръжка, която осигурява безплатна правна помощ при почти всички дела за издръжка на деца и опростена процедура за признаване и изпълнение.

               (3)

               Съгласно член 59 от Конвенцията на регионалните организации за икономическа интеграция, като ЕС, се разрешава да подписват, приемат, одобряват или да се присъединяват към Конвенцията.

               (4)

               Уредените от Конвенцията въпроси се разглеждат също и в Регламент (ЕО) № 4/2009 на Съвета от 18 декември 2008 г. относно компетентността, приложимото право, признаването и изпълнението на съдебни решения и сътрудничеството по въпроси, свързани със задължения за издръжка (1). В този конкретен случай Съюзът следва да вземе решение да подпише само Конвенцията и да упражнява компетентност по всички уредени от нея въпроси.

               (5)

               Всички необходими декларации и резерви следва да бъдат направени от Съюза при одобряването на Конвенцията.

               (6)

               В съответствие с член 3 от Протокола (№ 21) относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз, Обединеното кралство и Ирландия участват в приемането и прилагането на настоящото решение.

               (7)

               В съответствие с членове 1 и 2 от Протокола (№ 22) относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Подписването на Хагската конвенция от 23 ноември 2007 г. за международното събиране на издръжка на деца и на други членове на семейството („Конвенцията“) се одобрява от името на Европейския съюз (2).
   Член 2
   Председателят на Съвета е оправомощен да посочи лицето/лицата, упълномощено(и) да подпише(ат) Конвенцията от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 31 март 2011 година.

            За Съвета

            Председател

         VÖLNER P.

      (1)  ОВ L 7, 10.1.2009 г., стр. 1.

      (2)  Текстът на Конвенцията ще бъде публикуван заедно с решението за сключването ѝ.